Swaardaanval op plaas: ‘Hulle het gesê hulle gaan terugkom’Roger van Parys na die aanval. Foto: Verskaf ŉ Samoerai-swaard is tydens die aanval in Roger van Parys (71) se keel afgedruk, terwyl Mario van Wyk in die bobeen geskiet is. Albei is ná die aanval in die hospitaal opgeneem, maar sedertdien weer ontslaan. Sharon Pieterse (50), een van Van Parys se huurders op die plaas, het Maandag aan Maroela Media gesê hulle is oortuig die aanvallers het die doen en late van die mense op die plaas geken, omdat hulle spesifiek na Van Parys op soek was en “die geld” geëis het. Volgens Pieterse het Van Parys ŉ onderneming van die huis af bedryf. Hy het hout en houtskool verkoop en dus gereeld groot bedrae kontant in sy huis gehad. Pieterse vertel dat sy omstreeks 04:30 die oggend wakker geskrik het van iemand wat paniekbevange om hulp geroep het. “Iemand het net geskree, ‘Sharon, help my! Help my! Ek is geskiet!’ Dit was bloedstollend en absoluut verskriklik.” Volgens Pieterse het sy dadelik geweet dit is ŉ plaasaanval en daarom nie uitgegaan nie, maar die bure, vriende en polisie gebel. “Ek het net geweet dit is te gevaarlik om uit te gaan, want ek het nie geweet waarteen ek my sou vasloop nie.” Volgens Pieterse het vyf verdagtes vermoedelik tussen 03:00 en 04:00 by ŉ enkelmanwoonstel, aangrensend aan die hoofhuis, op die plaas ingebreek. Daar het hulle Van Wyk, ook ŉ huurder, in sy bed oorval. “Die aanvallers het hom Roger genoem en aanhou sê hulle soek die geld,” het sy gesê. “Hoe meer hy gesê het hy is nie Roger nie, hoe kwater het hulle geraak en hoe harder het hulle hom geslaan. Toe Mario aanhou om te sê hy het nie geld nie en hy weet nie waarvan hulle praat nie, het een sy vuurwapen uitgeruk en hom in sy bobeen geskiet.” Die rowers het daarna vir Van Wyk vasgemaak en hom in die veld ingesleep. Hulle het glo gedreig om hom aan die brand te steek, maar is toe eers na die hoofhuis waar Van Parys woon. Daar het hulle Van Parys in sy kamer oorval. Hulle het hom ook aangerand en geld geëis. Die aanvallers het hom vasgemaak en deur die huis gesleep sodat hy hulle kon wys waar geld versteek is. Pieterse vertel hulle het hom daarna in een van die gastekamers ingesleep en juwele geëis. “Roger het gesê daar is geen juwele in die huis nie, want daar was regtig nie, maar hulle het hom nie geglo nie. Een het in die kamer ingekom met ŉ samoerai-swaard wat aan Roger behoort en gesê hy sal hom maak praat. Hy het toe die swaard ongeveer 15 cm in Roger se keel afgedruk. Roger het begin huil en aanhou sê daar is regtig nie juwele nie, waarna hulle hom gelos en sy huis begin leegdra het.” Die verdagtes het met die meeste van Van Parys se huishoudelike inhoud agter op sy bakkie gevlug. Toe bure op die toneel opdaag, het hulle Van Parys in die kombuis aangetref waar hy van die slaapkamer gekruip het in ŉ poging om hulp te soek. “Hy het in ŉ plas van sy eie bloed gelê, sy gesig was erg geswel soos hulle hom geslaan het, sy arm was velaf geskuur soos hulle hom gesleep het en drie van sy ribbes was gebreek,” het Pieterse vertel. “Hy kon skaars praat, hy was so getraumatiseer.” Pieterse het gesê hulle het al die slotte om die huis vervang, ekstra ligte op die perseel aangebring en die misdaadtoneel laat skoonmaak. “Maar dit laat ŉ mens nie beter voel nie. Hulle het vir Roger gesê hulle is nie klaar nie en hulle gaan terugkom. Jy kan maar honde koop en veiligheidsdeure aanbring – as hulle wil in, sal hulle in.” Sy het gesê Van Parys is glo só erg getraumatiseer ná die aanval dat hy nie wil eet of sy onderneming hervat nie. “Hy sien nie kans om aan te gaan nie. Sy bakkie is gesteel, so hy kan nie weer met sy onderneming aangaan nie. Sy vrou is ŉ paar jaar terug oorlede en hy is heeltemal van sy kinders vervreem. Hy het geen ander familie nie en nêrens om te gaan nie. Hy is stoksielalleen.”